Diari Oficial de la Generalitat Valenciana


Sumari del DOGV 479, del 03-12-1986 (1986/807662)

DECRET 142/1986, de 24 de novembre, del Consell de la Generalitat Valenciana, d'ordenació del Diari Oficial de la Generalitat Valenciana.
-----------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1986/11/24/142/dof/vci/html**

### Dades del document

Número de DOGV
:   479

Data del DOGV
:   03-12-1986

Secció del DOGV
:   DISPOSICIONS GENERALS

Número del document
:   1986/807662


Data del document
:   24-11-1986

Organisme emissor
:   Presidència de la Generalitat

Tipus de document
:   Decret

Anàlisi jurídica

Decret 142/1986, de 24 de novembre, del Consell de la Generalitat Valenciana, d'ordenació del Diari Oficial de la Generalitat Valenciana.  
La regulació del Diari Oficial de la Generalitat Valenciana, constituïda bàsicament pel Decret del Consell 86/1983, de 18 de juliol, és anterior a la vigent Llei 5/1983, de 30 de desembre, de Govern Valencià.   
Això, unit a la reestructuració funcional i competencial del Govern Valencià efectuada pel Decret 114/1985, de 25 de juliol, i al Reglament Orgànic i Funcional de la Presidència aprovat pel Decret del Consell 152/1985, de 4 d'octubre, obliga a adequar la legalitat vigent a la realitat organitzativa produïda amb aquesta modificació.   
D'altra banda, des de la publicació de l'anterior Reglament s'han plantejat alguns problemes en l'experiència pràctica del Diari, que es considera necessari solucionar dictant, amb aquests efectes, una regulació expressa en la normativa actual.   
Per això, i d'acord amb el que estableixen els articles 1 6.1) i 40 de la Llei de Govern Valencià, amb la deliberació prèvia del Consell de la Generalitat Valenciana en sessió celebrada el dia 24 de novembre de 1986, i a proposta del President,   
DECRETE:   
Article primer  
El Diari Oficial de la Generalitat Valenciana és l'òrgan de publicació de les lleis, les disposicions i els actes d'inserció obligatòria, així com de les comunicacions enunciades en aquest Decret.   
Article segon  
Un. En la capçalera del Diari oficial figurarà l'escut de la Comunitat Valenciana i la denominació «Diari Oficial de la Generalitat Valenciana».   
Dos El Diari es publicarà segons les necessitats normatives de la Comunitat Valenciana, i podrà publicar números especials, suplements a un número ordinari, annexos i índexs periòdics de les matèries publicades.   
Tres El Servei de Publicacions de la Presidència de la Generalitat assumirà les funcions tècniques, econòmiques i administratives en ordre a l?edició del diari susdit.   
Article tercer  
Un. Al Diari oficial es publicaran:   
a) Les Lleis de la Generalitat Valenciana, Decrets, Ordres o d'altres disposicions de caràcter general que emanen del President de la Generalitat, del Consell, de les Comissions Delegades del Govern, de les Conselleries o d'altres organismes de l'Administració Autònoma i Institucional.   
b) Les disposicions i resolucions emanades de l'Administració Central i Local que afecten els interessos generals de la Comunitat Valenciana.   
c) Les resolucions, els convenis, les instruccions i els acords procedents de l'Administració Autonòmica i Institucional, de les Diputacions Provincials, dels Ajuntaments i d'altres Entitats de l'Administració Local de la Comunitat, així com d'altres Corporacions o Entitats públiques, quan ho exigesca una disposició general.   
d) Les convocatòries i les incidències d'oposicions i concursos per a la provisió de llocs de treball de l'Administració Autònoma i Institucional de la Comunitat Autònoma.   
e) Els anuncis, edictes, convocatòries, etc., que a efectes de publicació hi trametran tant els òrgans oficials com els particulars.   
f) I, en general, s'hi publicarà tot allò que alguna norma jurídica impose.   
Dos. El Consell podrà excepcionalment acordar la publicació d'informes, documents o comunicacions oficials la difusió dels quals siga considerada d'interés general.   
Tres. El Diari Oficial de la Generalitat Valenciana podrà reproduir, quan es considere convenient, disposicions i resolucions publicades en altres diaris oficials d'àmbit nacional o territorial, esmentant-ne la procedència.   
Article quart  
Un. El text del Diari Oficial de la Generalitat Valenciana serà redactat en valencià i en castellà; els dos tindran la consideració d'oficial i autèntic.   
Dos. Els originals enviats a publicar al Diari oficial, procedents dels organismes oficials de la Generalitat, hauran d'estar redactats en els dos idiomes oficials de la Comunitat Valenciana.   
En tot cas, l'ofici de remissió haurà de fer constar el precepte legal que fonamente la petició de publicació del document de què es tracte.   
Article cinqué  
Un. El text de cada número del Diari Oficial de la Generalitat Valenciana anirà precedit d'un sumari que expose les disposicions que hi inclou, amb indicació de la pàgina on en comence la inserció.   
Dos. El contingut del Diari Oficial de la Generalitat Valenciana es distribueix en les Secciones següents: Secció I, Secció II, Secció III, Secció IV, Secció V,   
Disposicions generals. Autoritats i personal. Altres disposicions. Administració de justícia. Anuncis.   
Article sisé  
La Secció I inclourà:  
a) Les Lleis de la Generalitat Valenciana.  
b) Els Decrets Legislatius emanats del Consell.  
c) Els Decrets del Consell.  
d) Els Decrets del President.  
e) Les Ordres de les Comissions Delegades del Govern.  
f) Les Ordres de les Conselleries.   
g) Les restants disposicions de caràcter general. h)   
Les disposicions generals emanades de l'Administració de l'Estat i de l'Administració Local, en els termes establerts en l'article tercer.   
Article seté  
La Secció II estarà integrada per dues Subseccions:  
a) Nomenaments, situacions i incidències.  
b) Oposicions i concursos, que inclourà a més les ofertes d'ocupació pública així com les convocatòries de cursos de formació de funcionaris.  
Article vuité La Secció III estarà integrada per les disposicions de publicació obligada que no tinguen caràcter general ni corresponguen a la resta de Seccions.   
Article nové  
En la Secció IV es publicaran els edictes, les notificacions, les requisitòries i els anuncis dels Jutjats i dels Tribunals.   
Article deu  
La Secció V inclourà els anuncis, agrupats de la forma següent:   
a) Subhastes i concursos.   
b) Altres anuncis oficials.   
c) Anuncis particulars.   
Article onze  
Un. Els originals destinats a la publicació en el Diari Oficial de la Generalitat Valenciana hi seran enviats mitjançant el correu electrònic, o mecanografiats o impresos per qualsevol procediment químic, mecànic o electrònic, per una sola cara, en fulls de paper clar que hauran d'ajustar-se en totes les característiques als models oficials aprovats. Els textos, en qualsevol cas, hauran de ser presentats en el suport informàtic corresponent.   
Dos. Els originals seran publicats en els mateixos termes en què siguen redactats i autoritzats, sense que per cap motiu hom en puga variar o modificar els textos.   
Tres. Els originals rebuts per a publicar al Diari oficial tendran caràcter reservat i hom no podrà facilitar cap informació sobre ells.   
Article dotze  
El Servei de Publicacions de la Presidència de la Generalitat assignarà un número de registre a cada document rebut, que serà tingut en compte a efectes d'inserció al Diari Oficial de la Generalitat Valenciana.   
Article tretze  
Un. Per tal de comprovar l'autenticitat dels documents, la Subsecretaria de Govern durà un registre de les autoritats i els funcionaris facultats per a signar la inserció dels originals destinats a la publicació.   
Dos. En cada fitxa del registre figurarà la signatura autògraf i el nom. i el càrrec de la persona a qui pertany.   
La signatura dels Consellers serà acreditada pel Secretari del Consell.   
El Conseller podrà autoritzar d'altres signatures del seu Departament, acreditant-les si fa al cas.   
Tres Qualsevol canvi que es produesca en les autoritzacions de signatura caldrà posar-lo en coneixement de la Subsecretaria de Govern.   
Article catorze  
Si alguna publicació oficial hi aparegués amb errades que n'altassen o en modificassen el contingut, serà reproduïda immediatament tota sencera o en la part necessària, amb les correccions pertinents.   
Article quinze  
L'enviament dels textos per a publicar al Diari Oficial de la Generalitat Valenciana serà adreçat al Subsecretari de Govern; a efectes d'inserció caldrà l'ordre de publicació del Subsecretari de Govern o de l'Autoritat en qui, en qualsevol cas, haja delegat aquesta facultat.   
Article setze  
Generaran drets econòmics els serveis següents:   
a) Les subscripcions.   
b) La venda d'exemplars solts.   
c) La inserció d'anuncis, avisos, requeriments i textos de tota mena, sempre que no hi estiguen exceptuats de pagament per la Llei.   
Article disset  
Un. Totes las subscripcions seran abonades al Servei de Publicacions de la Presidència de la Generalitat.   
Dos. La renovació de la subscripció serà abonada cada any en la primera quinzena del mes de gener.   
Article divuit  
Un. Les subscripcions al Diari Oficial de la Generalitat Valenciana s'abonaran per anys naturals indivisibles. Això no obstant, el Servei de Publicacions, una vegada haja començat l'any, podrà acceptar subscripcions per l'import del semestre o del trimestre naturals, indivisibles igualment.   
Dos. El Servei de Publicacions no estarà obligat a servir els exemplars publicats abans del moment de formalitzar la subscripció. Podrà, en canvi, facilitar els exemplars dels números no exhaurits, però les despeses d'enviament correran a càrrec del subscriptor.   
Tres. Pel Cap d'Any, les subscripcions es consideraran renovades automàticament, llevat del cas en què el subscriptor, amb un mes d'antelació, haja fet constar per escrit la seua intenció de cancel·lar la subscripció.   
Article dinou  
Als subscriptors que no hagen abonat l'import de la subscripció en el període que indica l'article disset, els serà suspés l'enviament del Diari Oficial de la Generalitat Valenciana.   
Als subscriptors, en tant que no liquiden els seus dèbits els serà recordada l'obligació de fer-ho i hi seran requerits, exigint-los el pagament de les quantitats pendents, per les vies legals corresponents.   
Article vint  
La Presidència de la Generalitat Valenciana podrà acordar la concessió de les subscripcions gratuïtes que considere convenient, bé en règim d'intercanvi o per concessió especial.   
Seran eximits del pagament de la subscripció les Autoritats i els Centres oficials que tinguen reconegut aquest dret per Llei.   
Article vint-i-un  
El pagament de la subscripció dóna dret a rebre el Diari oficial a domicili, amb la periodicitat amb què es publique.   
Article vint-i-dos  
Seran de pagament obligatori totes les insercions o els anuncis referents a subhastes, concursos, convocatòries, plecs de condicions, devolucions de fiances, adjudicacions, contractes, citacions, requeriments, concessions, sentències, actes administratius i, en general, tot anunci que provinga d'expedients o d'afers que es tramiten a instància de part, o motivats per un interés particular o per causes o en benefici de tota persona o Entitat, llevat del cas que siga gratuït expressament en virtut d'algun precepte legal.   
Article vint-i-tres  
No generaran drets d'inserció i seran publicades gratuïtament totes aquelles insercions que tinguen el caràcter d'oficials, per procedir de Corporacions o Centre d'aquesta mena, que tinguen reconegut aquest dret, considerant com a tals les següents:   
a) Les Lleis de la Generalitat, els Decrets, les Ordres, les Instruccions i les Circulars i, en general, les disposicions, les resolucions i els anuncis emanats del Consell, de la Presidència o dels Consellers, respectivament, i de la resta d'òrgans de la Generalitat Valenciana.   
b) Les disposicions i les resolucions emanades de l'Administració de l'Estat que afecten els interessos de la Comunitat Valenciana, i les disposicions i les resolucions de les Diputacions Provincials que afecten els mateixos interessos.   
c) Els així previstos legalment per a l'Administració de Justícia.   
Article vint-i-quatre  
La Subsecretaria de Govern de la Presidència de la Generalitat admetrà, a efectes de publicació al Diari oficial, les insercions que continguen els requisits exigits per les disposicions legals, i podrà refusar o retornar les que no els acomplesquen.   
Article vint-i-cinc  
Els preus de les distintes modalitats de subscripció, dels exemplars solts i endarrerits i dels anuncis, seran fixats mitjançant resolució de l'òrgan de la Presidència de la Generalitat, competent en matèria de publicacions, amb l'informe previ de la Conselleria d'Economia i Hisenda.   
DISPOSICIO DEROGATORIA  
Queda derogat el Decret 86/1983, de 18 de juliol, del Consell de la Generalitat Valenciana, i tota altra disposició de rang igual o inferior que s'opose al que preveu aquest Decret.   
DISPOSICIO FINAL  
Aquest Decret entrarà en vigor l'endemà de ser publicat al Diari Oficial de la Generalitat Valenciana.   
València, 24 de novembre de 1986.   
El President de la Generalitat,  
JOAN LERMA I BLASCO


Còpia Permalink ELI